CELEX: 32012D0404
Language: sk
Date: 2012-07-16 00:00:00
Title: 2012/404/EÚ: Rozhodnutie Rady zo  16. júla 2012 , ktorým sa predlžuje obdobie uplatňovania primeraných opatrení stanovených voči Guinejskej republike rozhodnutím 2011/465/EÚ, a ktorým sa mení a dopĺňa uvedené rozhodnutie

18.7.2012   
            
            
               SK
            
            
               Úradný vestník Európskej únie
            
            
               L 188/17
            
         ROZHODNUTIE RADY
   zo 16. júla 2012,
   ktorým sa predlžuje obdobie uplatňovania primeraných opatrení stanovených voči Guinejskej republike rozhodnutím 2011/465/EÚ, a ktorým sa mení a dopĺňa uvedené rozhodnutie
   (2012/404/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a naposledy zmenenú a doplnenú v Ouagadougou 22. júna 2010 (2) (ďalej len „dohoda o partnerstve AKT – EÚ“), a najmä na jej článok 96,
   so zreteľom na internú dohodu medzi zástupcami vlád členských štátov na zasadnutí v rámci Rady o opatreniach, ktoré sa majú prijať, a postupoch, ktoré sa majú dodržiavať pri vykonávaní Dohody o partnerstve AKT – ES (3), a najmä na jej článok 3,
   so zreteľom na návrh Európskej komisie,
   keďže:
   
               (1)
            
            
               Rozhodnutím Rady 2011/465/EÚ (4) sa stanovujú podľa článku 96 Dohody o partnerstve AKT – EÚ primerané opatrenia voči Guinejskej republike.
            
         
               (2)
            
            
               V rozhodnutí 2011/465/EÚ sa obnovenie spolupráce s Guinejskou republikou v rámci 10. Európskeho rozvojového fondu podmieňuje splnením týchto dvoch kritérií: vypracovaním a prijatím podrobného harmonogramu konania parlamentných volieb do konca roka 2011 vrátane termínov a predbežných etáp/prípravných operácií zo strany príslušných orgánov, a uskutočnením slobodných a transparentných parlamentných volieb.
            
         
               (3)
            
            
               Doteraz však nebolo splnené žiadne z týchto kritérií.
            
         
               (4)
            
            
               Je preto nevyhnutné predĺžiť obdobie uplatňovania primeraných opatrení stanovených rozhodnutím 2011/465/EÚ a predĺžiť lehotu konania parlamentných volieb v Guinejskej republike, na ktoré sa vzťahujú tieto opatrenia, do konca roku 2012,
            
         PRIJALA TOTO ROZHODNUTIE:
   Článok 1
   Doba platnosti rozhodnutia 2011/465/EÚ sa predlžuje o 12 mesiacov. Z tohto dôvodu sa v článku 3 rozhodnutia 2011/465/EÚ dátum „19. júla 2012“ nahrádza dátumom „19. júla 2013“.
   Článok 2
   Lehota konania parlamentných volieb v Guinejskej republike stanovená v primeraných opatreniach uvedených v prílohe k rozhodnutiu 2011/465/EÚ v ľavom stĺpci pod názvom „Záväzky guinejskej strany“ pod „Zoznam záväzkov“sa predlžuje do konca roka 2012.
   Článok 3
   List pripojený k tomuto rozhodnutiu je určený orgánom Guinejskej republiky.
   Článok 4
   Toto rozhodnutie nadobúda účinnosť dňom jeho prijatia.
   
      V Bruseli 16. júla 2012
      
         
            Za Radu
         
         
            predseda
         
         S. ALETRARIS
      
   
   
      (1)  Ú. v. ES L 317, 15.12.2000, s. 3.
   
      (2)  Dohoda, ktorou sa po druhýkrát mení a dopĺňa Dohoda o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000, prvýkrát zmenená a doplnená v Luxemburgu 25. júna 2005 (Ú. v. EÚ L 287, 4.11.2010, s. 3).
   
      (3)  Ú. v. ES L 317, 15.12.2000, s. 376.
   
      (4)  Ú. v. EÚ L 195, 27.7.2011, s. 2.
   
      PRÍLOHA
      
         LIST PREZIDENTOVI A PREDSEDOVI VLÁDY GUINEJSKEJ REPUBLIKY
      
      Vážený pán prezident,
      Vážený pán predseda vlády,
      Rada Európskej únie víta pokrok, ktorý Guinejská republika dosiahla v návrate k ústavnému poriadku, najmä po pokojnom ukončení prezidentských volieb v roku 2010, po uvedení legitímneho prezidenta do funkcie a po etablovaní civilnej vlády, a preto v júli 2011 zmiernila primerané opatrenia stanovené voči Guinejskej republike.
      Rada Európskej únie vo svojom rozhodnutí 2011/465/EÚ z 18. júla 2011 spresnila, že obnova spolupráce s Guinejskou republikou v rámci 10. Európskeho rozvojového fondu (ERF) by mohla prebiehať v dvoch fázach v závislosti od pokroku, ktorý Guinea dosiahla na ceste k uskutočneniu slobodných a transparentných volieb do konca roku 2011.
      Rada Európskej únie konštatovala, že doteraz nebolo splnené žiadne z dvoch kritérií, a preto rozhodla na jednej strane predĺžiť obdobie uplatňovania primeraných opatrení stanovených v rozhodnutí 2011/465/EÚ a na druhej strane predĺžiť lehotu konania parlamentných volieb do konca roku 2012. Nedodržanie tejto lehoty obmedzí možnosti využívania prostriedkov 10. ERF.
      Chceli by sme Vám pripomenúť, že Európska únia pripisuje veľký význam konaniu dôveryhodných, slobodných a transparentných parlamentných volieb v čo najkratšom čase a za čo najlepších podmienok, čím sa ukončí obdobie prechodu k demokracii v Guinejskej republike. Európska únia opätovne potvrdzuje svoje odhodlanie podporovať organizáciu takýchto volieb.
      Ubezpečujeme Vás, že Európska únia bude Vaše úsilie o zaistenie trvalého hospodárskeho rastu a blahobytu obyvateľstva Guinejskej republiky ďalej sledovať a podporovať.
      
         S úctou
         V Bruseli
         
            
               Za Radu
            
            C. ASHTON
            
               predsedníčka
            
         
         
            
               Za Komisiu
            
            A. PIEBALGS
            
               komisár